**ПЕСМА**

ВАЊА: Добро дошли сви, представиће вам се падежи... Идемо...

Ко смо ми?

Ми смо падежи!

Ко смо ми?

СВИ: Ми смо падежи!

ВАЊА: Номинатив – КО? ШТА?

СВИ: Номинатив – КО? ШТА?

ВАЊА: Субјекат, да, то сам ја

СВИ: Субјекат, да, то сам ја

ВАЊА: Именски сам део предиката, у реченици сам тата-мата

СВИ: Именски сам део предиката, у реченици сам тата-мата!

ВАЊА: Независни! Без предлога стојим и екипу бројим

ВАЊА: Номинатив: КО?ШТА?; први падеж, да то сам ја

СВИ: Номинатив, научили смо ми (2 пута)

ВАЊА: Генитив, ЧИЈИ, од КОГА, ЧЕГА?

СВИ: Генитив, ЧИЈИ, од КОГА, ЧЕГА?

ВАЊА: Објекат, део нечега

СВИ: Објекат, део нечега

ВАЊА: Значење деоно, посесивно, партитивно, уз мене је увек дивно!

СВИ: Деоно, посесивно, партитивно, уз мене је увек дивно!

ВАЊА: Без предлога и са њима, делим ја са свима; чак и када значим: место време, начин!

СВИ: Чак и када значим: место време, начин

ВАЊА: Идемо... ДАТИВ

СВИ: ДАТИВ  
ВАЊА: Датив: КОМЕ? ЧЕМУ?

СВИ: КОМЕ? ЧЕМУ?

ВАЊА: Иде, иде, иде, иде он ка мени и ја ка њему... Одређујем правац и намену свему

СВИ: Правац и намену свему

ВАЊА: Без предлога и са њима четири нас слична има

СВИ: (датив, локатив, акузатив, генитив)

ВАЊА: Акузатив: КОГА? ШТА?

СВИ: Акузатив: КОГА? ШТА?

ВАЊА: Објекат, да то сам ја

СВИ: Објекат, акузатив сам ја

ВАЊА: Без предлога објекат сам прави, а означавам и време, начин место – врло често!

СВИ: Акузатив: време, начин место – врло често!

ВАЊА: Вокатив: ХЕЈ; ХЕЈ

СВИ: Хеј, хеј

ВАЊА: Вокатив, хеј! Независни, хеј!

СВИ: Независни, хеј!

ВАЊА: Без предлога стојим! Дозивање, обраћање, зато ја постојим!

СВИ: Вокатив, хеј, хеј!

ВАЊА: Инструментал: С КИМ? ЧИМЕ?

СВИ: Инструментал: С КИМ? ЧИМЕ?

ВАЊА: Друштво, средство, начин, место

СВИ: Друштво, средство, начин, место

ВАЊА: Понекад и време, ту сам без дилеме!

СВИ: Понекад и време, ту сам без дилеме!

ВАЊА: Без предлога и са њима, дружим се са свима

СВИ: Без предлога и са њима, дружим се са свима

ВАЊА: Идемо, локатив! Локатив: О КОМЕ? О ЧЕМУ?

СВИ: Локатив: О КОМЕ? О ЧЕМУ?

ВАЊА: О свима, о свему (2 пута)

ВАЊА: Место и мировање, познато је моје стање!

СВИ: Место и мировање, познато је моје стање!

ВАЊА: Без предлога не постојим, поносно на крају стојим!

СВИ: Без предлога не постојим, поносно на крају стојим!

ПАДЕЖИ: То смо ми, падежи. Ако знате нас, за леп говор ми смо спас!

СВИ: Падежи!

**ГЛУМА**

НАРАТОР: Поштовани публикуме, добро дошли у царство глуме! Од ове наше дружине мале, научићете граматику к'о од шале!

ГЛАСНИК: Чујте и почујте! Ученици одељења петог три научили су падеже сви!

ЦРНИ (сумњичав према свему): Е, баш да видим и то чудо, јер делује немогуће и потпуно лудо!

БЕЛИ (поверљив): Зар ти не знаш ону фору „Деца могу да полете, само треба да се сете“? Гледај сада ову згоду, падежи деци да науде не могу!

ЦРНИ: Све ми нешто у стомаку штреца, чекам да видим ко ће да добије првог кеца! (смеје се)

БЕЛИ: Узалуд се несрећи веселиш, кроз игру и песму, деца науче све што пожелиш! Уживај у овој згоди, па први падеж ти погоди!

(Излази на сцену НОМИНАТИВ)

НОМИНАТИВ: Та-на-на-на, Номинатив, ево то сам ја!

ДЕЧАК: Номи – штааааа?

НОМИНАТИВ: Номинатив, од глагола NOMINARE

ДЕЧАК: Аааааааааааа, но**в**инаре, па што не кажеш?

НОМИНАТИВ: Ама, не новинаре, већ од латинског NOMINARE што значи именовати

ДЕВОЈЧИЦА: А шта именујеш?

НОМИНАТИВ: У реченици именујем вршиоца радње

ДЕЧАК: Их, вршиоца радње. Нас су учили да је то СУБЈЕКАТ. Не верујем ти

НОМИНАТИВ: Па да, ја сам у реченици субјекат. Када питаш предикат КО? Или ШТА? Добићеш субјекат, а то сам ја: НОМИНАТИВ

ДЕВОЈЧИЦА: Значи, твоја је улога у реченици поред предиката главна, бити субјекат идеја је сјајна!

ДЕЧАК: Па тебе је онда савладати лако?

НОМИНАТИВ: Тако је! Само питај КО или ШТА и ето – то сам ја!

ДЕВОЈЧИЦА: Па и није нека фора, субјекат у номинативу бити мора!

НОМИНАТИВ: Е, ал има са мном још једна цака; у реченици могу бити и именски део предиката!

ДЕЧАК: Како сада и именски део предиката?

НОМИНАТИВ: Објасниће ти моји другари што воле ликовне и дигиталне ствари!

ЦРТЕЖИ; МАПЕ УМА

ДЕЧАК И ДЕВОЈЧИЦА (баце „пет“)

Е, сада су ствари јасније мало, дођи да запевамо и још боље се упознамо.

БЕЛИ: Имамо да савладамо падежа седам, један смо научили, ти не буди жест остало нам још шест!

ЦРНИ: Види, види, савладаше они падеж један!

БЕЛИ: Не брини ништа ти, знаће они падеже сви!

ДЕВОЈЧИЦА 2: Дан је овај много сив, а на реду је падеж генитив!

ДЕЧАК 2: Мени мама каже да имам татине гене; што би се у народу рекло: то ти је ПОРЕКЛО.

(Излази генитив)

ГЕНИТИВ: Тако је момче, врло је лако! Ја сам генитив и означавам припадност, део и порекло.

ДЕВОЈЧИЦА 2: За порекло јасне су ствари, ал ова припадност и део све нам квари!

ГЕНИТИВ: Једна је торта, а ја сам њен део; поједи парче ТОРТЕ цело!

(ликовно – сценски)

ДЕЧАК: Ааааа, парче торте, парче колача, учење генитива ствар је најслађа, најјача!

ГЕНИТИВ: Ето, припадност вам још оста и од мене доста!Ово је једна страница књиге, зато будите без бриге. (показује) Ова страница припада овој књизи, зато што би Енглези рекли: Take it easy!

БЕЛИ: Видиш како деца уче лако!

ЦРНИ: Лако, лако, како да не! Питаћу те када буду требали службу да одреде!

ДЕЧАК 2: Генитив у реченици, зар и службу има?

ДЕВОЈЧИЦА 2: Па наравно, нема сумње већ, чим је именска реч!

ГЕНИТИВ: Не брините децо драга, рећи ћу вам коју службу у реченици имам, сада! У реченици објекат могу бити и део нечега означавати. Поред објекта могу да значим одредбе за место, време, начин!

ДЕВОЈЧИЦА 2: Ми више кроз примере волимо да учимо, позваћемо другаре да лакше ову лекцију научимо!

ППТ/ примери

ЦРНИ: Не верујем, убедили сте ме да заволим њега (једе колач)

БЕЛИ: Кога њега Мргуде стари?

ЦРНИ: Оног што одговара на питања: ЧИЈИ, КОГА, ЧЕГА?

ГЕНИТИВ: Да, да, то сам ја! Генитив! Одговарам на питања ЧИЈИ, КОГА, ЧЕГА, означавам припадност, порекло и део нечега.

ДЕВОЈЧИЦА 2: Још да додамо у реченици службу и отпочнемо нашу дружбу!

ДЕЧАК: Наш је генитив може имати службу објекта, а с предлозима и без њих означава одредбе за место, време и начин.

БЕЛИ: Запевајмо сада сви... (ПЕСМА)

БЕЛИ: Идемо, неповерљиви друже! (обраћа се Црном)

ЦРНИ: Идемо, ка коме, ка чему?

ДАТИВ: Он ка мени, ја ка њему!

ДЕВОЈЧИЦА 3: Ко си сад па ти?

ДЕЧАК 3: Схватићеш док избројиш до три (броје: један, два три...)

ДАТИВ: Тако је драга девојчице, дај ми оне лоптице!

ДЕВОЈЧИЦА 3: Зашто ме у шетњу шаљељ? Да ли ми тиме нешто показујеш?

ДАТИВ: Управо тако! Ја сам датив и мене ћеш савладати лако, али мораш да се крећеш – то свакако!

ДЕЧАК 3: Немој сада ти да мењаш тему! Физичко немамо у среду, српски је на реду!

ДАТИВ: Кретање нам свима годи, а који сам падеж – ти погоди!

ДЕВОЈЧИЦА 3: Означаваш правац и намену свему, крећеш се, ти си ДАТИВ, ту немам дилему!

ДЕЧАК 3: Дакле на питање ка КОМЕ, ЧЕМУ? Одговор је ДАТИВ, а означаваш правац и намену!

ЦРНИ: Намучи ме датив, падеж трећи, стално ми показује „Крећи се, крећи!“

БЕЛИ: Ја бих, ипак, да још мало утврдимо знање кроз примере и дигиталне заврзламе!

ППТ и цртани

АКУЗАТИВ: Ееее, доста је било шале, укључите ваше главице мале. (сви се ућуте, чешкају по глави...) Мене већ знате. Присетите се мало, ако вам је до знања стало! У реченичној детективској игри, када пронађете главног, предиката, питајте га КОГА или ШТА? И сазнаћете ко сам ја!

ДЕВОЈЧИЦА 4: Падежи су сада на тапету, а овај хоће да помогне сваком детету!

АКУЗАТИВ: Тако је мила, ја сам у реченици прави објекат, то је јасно свима! Одговарам на питања КОГА или ШТА, ето то сам ја.

ДЕЧАК 3: Мора да и са тобом има заврзлама нека, чисто да падне и четворка понека?

АКУЗАТИВ: За четворку нећу да чујем ја, јер у реченици објекат сам прави, то знају деца сва! Само с предлозима дружим се ја често и тада означавам време, начин и место.

ДЕВОЈЧИЦА 3: Акузатив савладали смо ми. Дакле, одговараш на питања КОГА или ШТА, у реченици означаваш објекат прави, али још ми нешто овде фали?

ДЕЧАК 3: Не брини се, то знам ја, акузатив је с предлозима често и означава, време, начин, место!

ППТ, цртани

АКУЗАТИВ: Када знање иде као вода из чесме, најбоље је да се чују речи песме! (песма)

Улази ВОКАТИВ

ВОКАТИВ: Хеј, хеј! Другари, почујте шта има да вам каже овај падеж мали! Вокатив је моје име, са мном нема зиме! Хеј, хеј, почујте сви, за дозивање и обраћање служим и јааааако волим да се дружим!

ДЕЧАК 4 и ДЕВОЈЧИЦА 4: Заиграј са нама, хеј ВОКАТИВУ момчино стара!

(песма)

БЕЛИ: На окупу су скоро дечица сва, остала су још падежа два!

ДЕВОЈЧИЦА 5: Ова граматика постаје као математика. Све ми се у глави мути, а наставница говори учи и ћути!

ДЕЧАК 5: Другарство је добра фора, она нам у учењу помоћи мора!

ИНСТРУМЕНТАЛ: Еееее, зато сам задужен ја, ИНСТРУМЕНТАЛ, падеж шести, па ћемо заједно све сабрати, све исплести, све преплести!

ДЕВОЈЧИЦА 5: Инструментал? Да ли си ти неки инструмент бајан, ил си шерет, сјајан, бајан!

ИНСТРУМЕНТАЛ: Ако лакше памтиш то, рећи ћу ти само ово: инструментал мене зову, зато што означавам средство. У реченици именујем друштво, чисто да не буде досадно и пусто!

ДЕЧАК 5: Дакле ствар је проста, инструментал падеж у реченици служи, да се нјиме неко добро служи. Значи тада означаваш средство. А када те самоћа обузима, друштво је ту да нешто предузима.

ИНСТРУМЕНТАЛ: Тако је другари! Без предлога и са њима, дружим се са свима.

ДЕВОЈЧИЦА 5: Значи ти и са предлозима стојиш?

ИНСТРУМЕНТАЛ: Да, са њима означавам начин, место, време, буди без дилеме!

ДЕЧАК 5: Како ћемо те препознати, међу осталим падежима спознати?

ИНСТРУМЕНТАЛ: Чим питаш С КИМ? за друштво ил за средство ЧИМЕ? Добићеш мене и моје име!

ДЕЧАК И ДЕВОЈЧИЦА: Баш ти хвала, на помоћи друже, ал прави другари тиме се и служе!

ДЕВОЈЧИЦА 5: Имамо још ми кечева из рукава, а то ће вам показати наша дружина мала!

ППТ и филм

БЕЛИ: После учења и знања, представља вам се наша певачка дружина мала!

(улази локатив)

ЛОКАТИВ: О КОМЕ, О ЧЕМУ, о свима и свему... (понавља пар пута)

ДЕЧАК 6: Ко је ово и зашто понавља ова питања?

ДЕВОЈЧИЦА 6: Сигурно се обраћа нама!

ЛОКАТИВ: О КОМЕ, О ЧЕМУ, о свима и свему...

ДЕВОЈЧИЦА 6: Ко си ти, и зашто понављаш стално О КОМЕ, О ЧЕМУ, о свима и свему

ЛОКАТИВ: Зато што смо децо стигли ми до краја, дотерали смо „цара до дувара“!

ДЕЧАК 6: Како то мислиш до краја...

ЛОКАТИВ: Одморити морам, време је крајње, јер је мировање моје стање!

ДЕВОЈЧИЦА 6: Ко си ти уопште?

ЛОКАТИВ: Локатив ме, децо зову! Последњи сам падеж ја у низу, а ви сте крају учења близу. Означавам у реченици место, а мировање је моје познато стање! Док се датив ко без душе креће, мене у покрету нико видети неће!

ДЕЧАК 6: Чек да чујемо још једну ствар важну, имају ли и за тебе предлози улогу снажну?

ЛОКАТИВ: Ееее, то је питање право! Без предлога ја вам не постојим, поносно на крају њих ја стојим?

ДЕВОЈЧИЦА 6: Аха, памтићу овако: номинатив и вокатив с предлозима никако, а локатив с предлозима свакако!

ДЕЧАК 6: Одлично си рекла ово, запевајмо ми наш оро!

(песма)

БЕЛИ: Чисто да се оснажи наше знање, следи мало дигитално предавање!

ППТ (цртани)

БЕЛИ: Другари, предлажем да кроз заједничку песму утврдимо о падежима знање, а онда сви на играње!

ПЕСМА (цела)

ЦРНИ: Морам признати да падежи ови уз песму и игру боље звуче, па ће ваљда деца лакше да их науче!